Euroliiga seitsmendas voorus võõrustas Kaunase Žalgirise meeskond Kataloonia hiidu Barcelonat. Võitluslikus kohtumises võtsid külalised keerulise võidu.
Mäng algas ülimalt resultatiivselt. Kui Žalgiris tugines tavapäraselt meeskondlikule mängule, siis Barcelona ridades säras Euroliiga kalleim mängumees Nikola Mirotic, kelle arvel oli juba esimese kümne minutiga 12 silma.
Tasa ja targu suurendasid külalised edu ja kui avaveerandi lõpuks oli nende edu 3 silma, siis poolajaks juba seitse punkti.
Žalgiris jõudis veel kolmanda veerandaja keskel korra punktiga juhtima, kuid pärast seda algas järgmise Barcelona mehe, Cory Higginsi pidu. Mees tabas eksimatult igast positsioonist ja tõmbas elu Žalgirio Arenalt täiesti välja.
Viimasel veerandil oli kõvasti pusimist, kuid Mirotici ja Higginsi dou kandis Barcelona ikkagi võidusadamasse.
Higgins kerkiski üleplatsimeheks 27 punktiga, kus juures eksis mees ainult ühel viskel (väljakult 9/10). Mirotic toetas teda 24 silmaga (vabavisked 12/12). Žalgirise edukaimaks tõusis Zach Leday 16 punktiga.
Barcelona hoiab nüüd Euroliigas esikohta kuue võidu ja ühe kaotusega. Žalgiris jätkab kolme võidu ja nelja kaotusega 11. kohal.
Tulemused:
- Fenerbahce - Bayern 90:82
- Panathinaikos - Valencia 91:80
- Lyon-Villeurbanne - CSKA 77:76